Φρέντι Μπελέρης

O Φρέντης Μπελέρης (πλήρες όνομα: Διονύσιος-Φρέντης Μπελέρης, , Χειμάρρα, 9 Αυγούστου 1972https://www.europarl.europa.eu/meps/en/256947/FREDIS_BELERIS/home) είναι Έλληνας πολιτικός που έχει ασχοληθεί κυρίως με την τοπική αυτοδιοίκηση. 

Σήμερα, είναι εκλεγμένος ευρωβουλευτής με τη Νέα Δημοκρατία, για την περίοδο 2024-2029. Είναι ο πρώτος Έλληνας ευρωβουλευτής που προέρχεται από την ελληνική μειονότητα της Αλβανίας.

Ως πολιτευτής  στην τοπική αυτοδιοίκηση στη Βόρεια Ήπειρο έχει αγωνιστεί για τα δικαιώματα της ελληνικής μειονότητας στην Αλβανία. Εκλέχθηκε δήμαρχος Χειμάρρας στις 14 Μαΐου 2023, χωρίς να αναλάβει καθήκοντα λόγω καταδίκης του από την αλβανική δικαιοσύνη. Στις 8 Αυγούστου 2024 διενεργήθηκαν νέες εκλογές στην Χειμάρρα, οι οποίες χαρακτηρίστηκαν ως προβληματικές και όπου νικητής αναδείχθηκε ο επίσης ομογενής Βαγγέλης Τάβος από την αντίπαλη όμως παράταξη.  

Το 1995 συνελήφθη από Έλληνες συνοριοφύλακες να μεταφέρει οπλισμό και καταδικάστηκε για οπλοκατοχή. Τον Μάιο 2023 δύο ημέρες πριν τις αυτοδιοικητικές εκλογές στις οποίες ήταν υποψήφιος δήμαρχος στη Χειμάρρα, συνελήφθη με την κατηγορία της εξαγοράς ψήφων. Επικράτησε στις εκλογές μέσα από την φυλακή αλλά δεν του έχει επιτραπεί να ορκιστεί στο αξίωμα με αποτέλεσμα ο δήμος να παραμένει υπό την ηγεσία της ηττημένης παράταξης. Η σύλληψη και η καταδίκη του στη συνέχεια αποτελούν πεδίο αντιπαράθεσης ανάμεσα στην Ελλάδα και την Αλβανία.

Βιογραφικά στοιχεία
Γεννήθηκε στη Χειμάρρα, όπου και μεγάλωσε στο περιβάλλον μίας φτωχής οικογένειας, με πολλές δυσκολίες. Από νεαρή ηλικία ασχολήθηκε με την αυτοδιοίκηση διεκδικώντας και υπερασπιζόμενος τα δικαιώματα της ελληνικής μειονότητας στην Αλβανία, όπως και καλύτερες συνθήκες εργασίας και διαβίωσης. Μετά την πτώση του καθεστώτος Χότζα εγκαταστάθηκε στην Αθήνα. 

Τον Μάρτιο του 1995 ο Μπελέρης συνελήφθη από τις ελληνικές αρχές μαζί με άλλα έξι άτομα κοντά στα ελληνοαλβανικά σύνορα, καθώς στα δύο οχήματα που επέβαιναν βρέθηκαν όπλα, μεταξύ των οποίων εννιά Καλάσνικοφ. Το θέμα πήρε διαστάσεις από τον τύπο της εποχής που έκανε λόγο για δράση παρακρατικών Βορειοηπειρωτών για τους οποίους θεωρήθηκε ότι σχεδίαζαν επίθεση σε αλβανικό στόχο παρόμοια με αυτή που είχε συμβεί στο στρατιωτικό φυλάκιο της Επισκοπής την προηγούμενη χρονιά από την οργάνωση ΜΑΒΗ. Οι συλληφθέντες κατηγορήθηκαν για πλημμελήματα και σε δίκη σε δεύτερο βαθμό, που έγινε κεκλεισμένων των θυρών, τους επιβλήθηκε ποινή φυλάκισης 18 έως 20 μήνες για οπλοκατοχή. 

Ο Μπελέρης έχει ταυτοποιηθεί από δημοσιογραφική έρευνα ως το μέλος του ΜΑΒΗ που το 2009 έδωσε συνέντευξη στο δημοσιογράφο Σταύρο Τζίμα για τη συμμετοχή του στην επίθεση της οργάνωσης στην Επισκοπή το 1994, για τη σύλληψη μελών της το 1995 και για τη βομβιστική επίθεση του ΜΑΒΗ στο Περιστέρι το 2001 εναντίον Βορειοηπειρωτών που συνεργάζονταν με Αλβανούς, μεταξύ των οποίων ο ομογενής πολιτικός Βαγγέλης Τάβος.

Ο Μπελέρης σπούδασε στο τμήμα Διεθνών και Ευρωπαϊκών Σχέσεων στο Πάντειο Πανεπιστήμιο, ενώ έχει εργαστεί και ως υδραυλικός και δημιούργησε στην Ελλάδα τη δική του επιχείρηση. Τον Οκτώβριο του 1997 είχε παρευρεθεί σε εκδήλωση του Ελληνικού Μετώπου του Μάκη Βορίδη. Έχει εμφανιστεί σε τηλεοπτική εκπομπή του αρχηγού της Χρυσής Αυγής Νίκου Μιχαλολιάκου, ενώ το 2009 ήταν ομιλητής σε εκδήλωση της νεολαίας του ΛΑ.Ο.Σ. μαζί με τον πρόεδρο του κόμματος, Γιώργο Καρατζαφέρη και τον Θάνο Πλεύρη.

Από το 2000 μέχρι το 2014 ήταν στέλεχος της Ένωσης Χειμαρριωτών στην Αθήνα, της οποίας διετέλεσε αρχικά γενικός γραμματέας και μετά πρόεδρος. 

Το 2015 εξελέγη αντιπρόεδρος του Γενικού Συμβουλίου της Δ.Ε.Ε.Ε.Μ. Ομόνοια και την ίδια χρονιά διεκδίκησε για πρώτη φορά τον Δήμο Χειμάρρας χωρίς όμως να επικρατήσει. Το 2018, μετά την παραίτηση του προέδρου της Δ.Ε.Ε.Ε.Μ Ομόνοια, διετέλεσε υπηρεσιακός πρόεδρος μέχρι την διενέργεια των εκλογών της οργάνωσης.

Το 2015, η αλβανική κυβέρνηση αποφάσισε να κατεδαφίσει την ορθόδοξη εκκλησία του Αγίου Αθανασίου στο χωριό Δρυμάδες, που είχε κτιστεί το 1800. Ο Μπελέρης προσέφυγε στην ελληνική πολιτεία και τον διεθνή παράγοντα αναδεικνύοντας την παράνομη κατεδάφιση ως εθνικιστική επίθεση του Αλβανού πρωθυπουργού Έντι Ράμα. Σύμφωνα με το πρόγραμμα που κοινοποίησε τότε ο Ράμα, η κατεδάφιση αφορούσε ένα αυθαίρετο κτίσμα με σκοπό να κτιστεί στην θέση του μνημείο υπέρ κάποιου Ιταλού, καθολικού ιεραποστόλου που καμία σχέση δεν είχε με την ιστορία και την πολιτιστική ή θρησκευτική παράδοση του τόπου. Το Ευρωπαϊκό Κοινοβούλιο έλαβε θέση κατά της κατεδάφισης μετά από ερωτήσεις Ελλήνων ευρωβουλευτών μεταξύ των οποίων και του Νίκου Ανδρουλάκη και ανέφερε το γεγονός ως ανασταλτικό παράγοντα στην έκθεση προόδου της ενταξιακής πορείας της Αλβανίας. Μετά την διεθνή κατακραυγή, η αλβανική κυβέρνηση προχώρησε στην ανακατασκευή του ναού μετά από τρία χρόνια.

Στις 28 Οκτωβρίου 2016, ανήμερα της εθνικής εορτής, ο δήμος Χειμάρρας εκτελώντας απόφαση της αλβανικής κυβέρνησης στο πλαίσιο προγραμματισμένης ανάπλασης, απέστειλε 19 ειδοποιητήρια κατεδάφισης κατοικιών στο κέντρο της πόλης. Ο Μπελέρης αντιστάθηκε στην απόφαση του δήμου. Με ενέργειές του κινητοποιήθηκαν η ελληνική πολιτεία, ο τύπος και ο διεθνής παράγοντας. Ο Αλβανός συνήγορος του πολίτη, πήρε θέση υπέρ των κατοίκων της Χειμάρρας και τελικά οι κατεδαφίσεις ακυρώθηκαν μετά από δικαστική απόφαση. Ο Αλβανός πρωθυπουργός προχώρησε τότε σε λεκτικές επιθέσεις κατά των κατοίκων της Χιμάρας και των ηγετών τους.   

Το 2020, κατά την διάρκεια της πανδημίας, οργάνωσε την μεταφορά φαρμάκων και υγειονομικού υλικού από την Ελλάδα σε όλα τα χωριά του δήμου Χειμάρρας (συμπεριλαμβανομένων των αλβανόφωνων και των μουσουλμανικών).

 Εκλογή, καταδίκη και φυλάκιση στο Δήμο Χειμάρρας 
Τον Μάιο του 2023, δύο ημέρες πριν τις αυτοδιοικητικές εκλογές στην Αλβανία, όπου ήταν υποψήφιος δήμαρχος Χειμάρρας, ο Μπελέρης συνελήφθη με την κατηγορία της εξαγοράς ψήφων. Το δικαστήριο του Αυλώνα, όπου παραπέμφθηκε από τον περιφερειακό εισαγγελέα, δήλωσε αναρμόδιο για την υπόθεση και την παρέπεμψε στην Ειδική Εισαγγελία κατά της Διαφθοράς, με τον Μπελέρη να παραμένει προφυλακισμένος. Στις 14 Μαΐου, ο Μπελέρης εκλέχθηκε δήμαρχος Χειμάρρας, με τον ίδιο στην φυλακή υπό προσωρινή κράτηση.

Τον ίδιο μήνα, ο Ιλί Μανιάνι, υπουργός Δικαιοσύνης της Αλβανίας κατά την περίοδο 2015-2017, κατήγγειλε την κυβέρνηση του Έντι Ράμα για τη σύλληψη του Μπελέρη, κάνοντας λόγο για «φιάσκο» και «παρέμβαση στις ελεύθερες εκλογές».

Εκτός από την Ελλάδα, η Ευρωπαϊκή Ένωση καταδίκασε τη σύλληψη και εξέφρασε την ανησυχία της, αφού προηγήθηκε σχετική ερώτηση-καταγγελία της ευρωομάδας του ΚΚΕ και στη συνέχεια πρόταση του ΕΛΚ και συγκεκριμένα της ευρωομάδας της ΝΔ που υπερψηφίστηκε στο Ευρωπαϊκό Κοινοβούλιο.

Στις 5 Μαρτίου 2024, το ειδικό δικαστήριο SPAK έκρινε ένοχο τον Μπελέρη και τον συνεργάτη του Παντελή Κοκαβέση. Το δικαστήριο επέβαλε ποινή φυλάκισης δύο ετών με κράτηση για τον Μπελέρη και στον Κοκαβέση 18 μήνες με τριετή αναστολή. Το δικαστήριο αγνόησε τα στοιχεία της υπεράσπισης που καταρρίπτουν το κατηγορητήριο. Ο μοναδικός μάρτυρας κατηγορίας παραδέχτηκε ότι είχε δωροδοκηθεί από την αστυνομία. Σύμφωνα με τους κατοίκους της Χειμάρρας, η απόφαση ήταν προδιαγεγραμμένη, με μοναδικό στόχο να μην ορκιστεί ο Μπελέρης ως δήμαρχος. Στις 5 Ιουλίου 2024, η Κεντρική Εκλογική Επιτροπή αποφάσισε την καθαίρεση του Μπελέρη από το αξίωμα του Δημάρχου.

Τον Σεπτέμβριο του 2024, αποφυλακίστηκε ύστερα από αίτημα αποφυλάκισης που κατέθεσε τον Ιούλιο έχοντας εκτίσει τα 2/3 της ποινής του με περιοριστικό όρο να διατηρεί τηλεφωνική επαφή με το αστυνομικό τμήμα.

 Εκλογή στο Ευρωπαϊκό Κοινοβούλιο 
μικρογραφία|Σε ομιλία στο Ευρωπαϊκό Κοινοβούλιο.|259x259εσ
Στις 15 Απριλίου 2024, ανακοινώθηκε η υποψηφιότητα του στις ευρωεκλογές με το ψηφοδέλτιο της Νέας Δημοκρατίας και εξελέγη ευρωβουλευτής, με 245.874 σταυρούς προτίμησης.

Στις 15 Ιουλίου 2024, έλαβε άδεια από τις Φυλακές, ώστε να μπορέσει να ορκισθεί ευρωβουλευτής, στο Ευρωπαϊκό Κοινοβούλιο. Στις 20 Ιουλίου, επέστρεψε στις φυλακές,, ενώ στις 23 Ιουλίου 2024, εξελέγη Β' Αντιπρόεδρος της Επιτροπής Αναφορών του Ευρωπαϊκού Κοινοβουλίου.

Στις 2 Σεπτεμβρίου 2024, ο Φρέντης Μπελέρης αποφυλακίστηκε, μετά από 16 μήνες, αναλαμβάνοντας και επίσημα τα καθήκοντά του.

Στις 29 Οκτωβρίου 2024, όντας μέλος της Αντιπροσωπείας του Ευρωπαϊκού Κοινοβουλίου στην Κοινοβουλευτική Επιτροπή Σταθεροποίησης και Σύνδεσης ΕΕ-Αλβανίας, η οποία πραγματοποιούσε επίσημη επίσκεψη στα Τίρανα, δέχθηκε επίθεση από αγνώστους έξω από το κτήριο του Κοινοβουλίου της Αλβανίας. Επίσης ο Πρωθυπουργός Έντι Ράμα ακύρωσε την προγραμματισμένη του συνάντηση με την Αντιπροσωπεία.

 Παραπομπές 

Κατηγορία:Έλληνες πολιτικοί του 21ου αιώνα
Κατηγορία:Βορειοηπειρώτες πολιτικοί
Κατηγορία:Έλληνες της Αλβανίας
Κατηγορία:Χειμάρρα
Κατηγορία:Βορειοηπειρώτες
Κατηγορία:Ευρωβουλευτές εκλεγμένοι με τη Νέα Δημοκρατία
Κατηγορία:Ευρωβουλευτές της Ελλάδας εκλεγμένοι την περίοδο 2024-2029
Κατηγορία:Μέλη της Ορθόδοξης Εκκλησίας της Αλβανίας